Povzetek revizijskega poročila   
Pravilnost dela poslovanja Občine Ruše

Računsko sodišče je revidiralo pravilnost poslovanja Občine Ruše v letih 2018 in 2019 **v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam) ter zadolževanje.** Cilj revizije je bil izrek mnenja o pravilnosti poslovanja Občine Ruše v letih 2018 in 2019 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam) ter zadolževanje.

Računsko sodišče je o pravilnosti dela poslovanja Občine Ruše v letih 2018 in 2019 izreklo **negativno mnenje,** ker občina ni poslovala v skladu s predpisi in pogodbenimi določili v naslednjih primerih:

* porabila je več sredstev, kot je bilo dopustno v obdobju začasnega financiranja; poročili o izvrševanju proračuna v prvem polletju 2018 in 2019, obrazložitve proračunov za leti 2018 in 2019 ter poročili o doseženih ciljih in rezultatih za leti 2018 in 2019 niso popolni;
* v 15 primerih prodaje oziroma menjave nepremičnega premoženja in v 10 primerih oddaje prostorov v najem ni imenovala skrbnika pravnega posla oziroma ga ni določila v pogodbi;
* s 3 uporabniki poslovnih prostorov je sklenila neposredne pogodbe o brezplačni uporabi, čeprav za to niso bili izpolnjeni pogoji; 2 uporabnikoma je leta 2018 in del leta 2019 omogočala brezplačno uporabo prostorov, ne da bi sklenila neposredno pogodbo; v 2 primerih ni objavila namere o oddaji prostorov v brezplačno uporabo; 9 uporabnikov, s katerimi je občina sklenila pogodbe o brezplačni uporabi nepremičnega premoženja in anekse k pogodbam, je oprostila plačila obratovalnih in drugih stroškov; 4 uporabnikom prostorov v kulturnih domovih občine je v letu 2018 (do 10. 3. 2018) omogočala brezplačno uporabo, čeprav za to niso bili izpolnjeni pogoji; 3 uporabnikom v letu 2018 (po 10. 3. 2018) in 5 uporabnikom v letu 2019 ni zaračunala uporabnine za občasno uporabo prostorov v kulturnih domovih občine; cenika, ki ga je uporabljala v obdobju od 10. 9. 2018 in do 15. 10. 2019 za oddajo nepremičnega premoženja občine v občasno uporabo, ni sprejel župan;
* v 4 primerih oddaje prostorov v najem ni objavila namere o oddaji stvarnega premoženja v najem; v 1 primeru v pogodbi o oddaji stvarnega premoženja v najem ni določila obveznosti najemnika, da krije obratovalne stroške, stroške rednega vzdrževanja, stroške nadomestila za uporabo stavbnega zemljišča in stroške zavarovanj, v 4 primerih pa je v pogodbi določila, da so obratovalni stroški vključeni v najemnino, ni pa razvidna višina teh stroškov, prav tako v pogodbi ni določila obveznosti najemnika, da krije stroške rednega vzdrževanja, stroške nadomestila za uporabo stavbnega zemljišča ter stroške zavarovanj;
* nakup viličarja v vrednosti 14.030 EUR ni predvidela v Letnem načrtu ravnanja s stvarnim premoženjem Občine Ruše za leto 2018; prevzela je in plačala obveznost v znesku 366 EUR za dela, ki niso bila naročena z naročilnico; s sklenitvijo pogodbe je prevzela za 5.934 EUR več obveznosti, kot je imela za ta namen zagotovljenih sredstev v proračunu ob prevzemu obveznosti; pred uvrstitvijo 8 projektov v načrt razvojnih programov ni pripravila dokumenta identifikacije investicijskega projekta oziroma poenostavljene investicijske dokumentacije;
* zavarovanji za dobro izvedbo pogodbenih obveznosti je pridobila prepozno; v 4 primerih od izvajalca ni pridobila ustreznega zavarovanja za dobro izvedbo pogodbenih obveznosti s podaljšanim rokom veljavnosti oziroma povečano vrednostjo;
* v 2 primerih je prepozno poslala v objavo obvestilo o oddaji javnega naročila, v 5 primerih na portal javnih naročil ni poslala v objavo obvestila o spremembi pogodbe o izvedbi javnega naročila v času njegove veljavnosti; v 3 primerih je z oddajo več postopkov javnega naročanja vrednost javnega naročila razdelila in se izognila postopku javnega naročanja (izvajalcem je v letu 2018 plačala 74.131 EUR, v letu 2019 pa 114.335 EUR); ponudbe, ki je presegala zagotovljena sredstva v proračunu občine, ni izločila kot nedopustne, po izteku roka za prejem ponudbe je spremenila dokumentacijo v zvezi z oddajo javnega naročila in sklenila pogodbo, ki odstopa od osnutka pogodbe iz razpisne dokumentacije (izvajalcu je v letu 2018 plačala 103.897 EUR in v letu 2019 42.775 EUR); pri plačilu obveznosti iz proračuna ni upoštevala zakonskih plačilnih rokov;
* v 7 pogodb za prevoze učencev osnovne šole ni vključila protikorupcijske klavzule;
* v javnih razpisih na področju športa za leto 2018 in za leto 2019 je navedla neustrezna področja; v javnem razpisu na področju športa za leto 2018 je uporabila neustrezna merila, način uporabe meril ni bil v vseh primerih jasno določen (izvajalcem športa je v letu 2018 izplačala sredstva v skupnem znesku 135.642 EUR); izvajalcu športnih programov je na podlagi neposrednih pogodb dodelila in izplačala sredstva (1.053 EUR v letu 2018 in 621 EUR v letu 2019), ne da bi prej izvedla javni razpis;
* ni v celoti izvajala nadzora nad zadolževanjem pravnih oseb javnega sektorja na ravni občine; v odlokih o proračunu občine za leto 2018 in za leto 2019 ni določila obsega zadolževanja vseh pravnih oseb javnega sektorja na ravni občine; od 2 javnih zavodov in 3 javnih podjetij, katerih ustanoviteljica oziroma soustanoviteljica je, do 15. 1. 2018 ni pridobila podatkov o stanju njihove zadolženosti na dan 31. 12. 2018, od 3 javnih zavodov in 3 javnih podjetij, katerih ustanoviteljica oziroma soustanoviteljica je, do 15. 1. 2020 ni pridobila podatkov o stanju njihove zadolženosti na dan 31. 12. 2019.

Računsko sodišče je Občini Ruše podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 6. septembra 2021